Nerdrum kreves for gigantsum
Odd Nerdrum og kona Turid Spildo ankom Larvik tingrett rett før klokken ni tirsdag morgen. Til stede er også Bjørn Li, Kjell Wenstad og Allis Helland fra The Nerdrum Institute, som har saksøkt kunstneren. - Nå holder det vel, sa Spildo til de fremmøtte fotografene. Det var i desember 2009 at Odd Nerdrum ingikk en tiårig agentavtale med The Nerdrum Institute (TNI). Den bitre striden står om den tiårige avtalen, som altså skulle løpe frem til 2019, er oppsigelig. - Det fremgår ikke av avtalen at den er uoppsigelig. Nedrums forutsetning for å inngå avtalen var at den kunne sies opp uten at en oppsigelse medførte erstatningsansvar for partene, skriver Nerdrums advokat Stein E. Hove i sitt sluttinnlegg til Larvik tingrett. TNI skulle arbeide for å gjøre Nerdrums kunst kjent for et stort internasjonalt publikum - og skulle få 50 prosent kommisjon for å selge hans kunst. - Provisjonen på 50 prosent kan umiddelbart virke høy. Dette er en alminnelig sats i bransjen. Det vet også Nerdrum utmerket godt. Instituttet skulle bedrive alt arbeide innenfor den rammen, også utbetaling av provisjon til andre partnere. Instituttet skulle også utvikle en nettside. De skulle sørge for at Nerdrum kunne konsentrere seg om å være kunstner, forteller advokat Espen Komnæs, som representerer TNI, under åpningsinnlegget i Larvik Tingrett i dag. Han forteller videre at de ikke er enige i spørsmålet om avtalen er oppsigelig eller ikke. - Det er ikke sagt uomtvistelig at avtalen er uoppsigelig, men kontrakten angir at avtalen starter å løpe 21. september 2009 og avsluttes 21. september 2019, sier Komnæs. TNI mener at det store spørsmålet i saken er om TNI skal bære alle kostnadene alene etter at avtalen ble brutt, eller om Nerdrum også skal ta en del av dem. Komnæs sier at Nerdrum ikke ventet med å bryte avtalen før han hadde forsøkt å finne frem til en løsning. - Nerdrum fulgte ingen vanlige normer under oppsigelsen av avtalen. Han sendte en e-post til norske aviser uten at samarbeidspartneren ble informert, med det resultat at instituttet ble fratatt all legitimitet utad, sier han i Larvik Tingrett. Det er blitt sagt at Nerdrum ble forledet inn i en avtale han ikke forsto omfanget av. Nok en gang blir Nerdrums sykdom trukket frem i retten. Kunstneren lider av tourettes syndrom og angst. - Det er ikke til å komme bort fra at når motparten hevder at Nerdrum ble forledet til å undertegne en avtale og deretter trekker frem Nerdrums sykdom, så indikerer de at Li, Wenstad og Helland, har utnyttet Nerdrums sykdom. Det tar de svært hardt, sier advokat Komnæs og fortsetter: - Instituttet har aldri hatt noen grunn til å tro at Nerdrum som har omsatt kunst for over 100 millioner over hele kloden, ikke har forstått avtalens innhold. Det finnes etter deres skjønn intet grunnlag for å bruke sykdommen som grunnlag til å bryte avtalen, anfører Komnæs, som dessuten henviste til en legeerklæring hvor det fremholdes at kunstneren fungerer godt, tross sykdommen. Han mener videre at Nedrum har opptrådt «svært illojalt ved med et pennestrøkt å viske ut alt instituttet var bygget på.»Av sluttinnlegget til Hove fremkommer det at Nerdrum valgte å avslutte avtalen fordi han mente at samarbeidet ikke hadde skapt noe ny aktivitet. Bak TNI står kunstrådgiveren Bjørn Li, tidligere direktør for Nasjonalmuseet, Allis Helleland og tidligere direktør for Kunsthuset, Kjell Wenstad, som har henholdsvis 40, 20 og 40 prosent av aksjene i selskapet. I sluttinnlegget fra Hove går det fram at Hellelands deltagelse var avgjørende for inngåelsen av avtalen. - Da det viser seg i ettertid at Helleland bare har en aksjeandel på 20 prosent i TNI, og således ikke har vært tilstrekkelig involvert i arbeidet etter kontrakten, er dette i seg selv et vesentlig avtalebrudd, fremholder Hove. Av hjemmesiden til TNI fremgår det at instituttet i 2011 tilrettela utstillingene «Taxes and Mistreated Animals» i Edsvik Konsthall i Sollentuna i Sverige, «Odd Nerdrum Prophet der Malerei» i Panorama Museum i Bad Frankenhausen i Tyskland og «The Kings of Paiting» (fellesutstilling med Anders Zorn) på Blaafarveværket.I de to første driftsårene, 2010 og 2011, hadde Nerdrum-instituttet til sammen 4,8 millioner i driftsinntekter og et resultat etter skatt på om lag 3,5 millioner, hvorav 1,2 millioner ble avsatt i utbytte til de tre eierne. I november 2011 avsluttet kunstneren samarbeidet. Nerdrum varslet at han ville avslutte samarbeidet i en e-post til Dagens Næringsliv. Han gjorde dette uten å varsle TNI om offentliggjøringen. Nerdrum-instituttets driftsinntekter ble i 2012 redusert til 200.000 kroner og resulterte i et minus på drøyt 700.000. - Det følger av alminnelig obligasjonsrett at en avtale skal holdes. En tidsbestemt avtale kan ikke termineres før kontraktstiden er utløpt, med mindre medkontrahenten samtykker. TNI har aldri gitt noe samtykke, skriver instituttets advokat Espen Komnæs i sitt sluttinnlegg. Dette er imidlertid ikke første gang Nerdrum og TNI møtes i Larvik tingrett. Av frykt for at Nerdrum ikke ville gjøre opp for seg dersom han ble idømt å betale erstatning, fikk TNI i februar 2012 rettens medhold om at Nerdrums praktfulle eiendom, Røvik gård utenfor Stavern, ble tatt i arrest for 13 millioner. Årsaken var at Nerdrum og hans kone, Turid Spildo, la ut Røvik gård til salgs i 2011 for 22 millioner kroner. TNI ville forhindre at Nerdrum skulle få mulighet til å selge eiendommen og bringe pengene ut av Norge, før de hadde fått sin sak opp for retten. Til slutt ble arresten opphevet av retten, fordi Nerdrum valgte å beholde Røvik gård og meldte flytting hjem til Stavern fra Frankrike.The Nerdrum Institute har lagt ned påstand om at Nedrum må betale erstatning «med et beløp som fastsettes etter rettens skjønn». Et foreløpig anslag på tapet i løpet av den tiårige kontraktsperioden er 23 millioner kroner, men det endelige anslaget vil først komme fram under bevisførselen i retten. Nerdrum har de siste årene vært nødt til å møte i retten i flere saker. Kunstneren ble tidligere i år dømt til fengsel i ett år og åtte måneder for grovt skattesvik. Åtte måneder av straffen er gjort betinget. Nerdrum har anket til Høyesterett, og ber om at hele dommen gjøres betinget. Odd Nerdrum saksøkte også Skatt Øst for å ha blitt etterlignet og pålagt å skatte av 14 millioner kroner for inntektsårene 1998 til 2002. Denne saken tapte han både i tingretten og lagmannsretten, og Høyesterett har avvist å behandle søksmålet.
I dag møter Odd Nerdrum (70) i Larvik tingrett. Saksøker krever 23 millioner i erstatning for brudd på en eksklusiv avtale om å markedsføre og selge hans arbeider.